钦定古今图书集成/理学汇编/经籍典/第125卷 > 薛瑄文集 > 《读书录》
## 钦定古今图书集成/理学汇编/经籍典/第125卷 > 薛瑄文集 > 《读书录》

“尧以‘钦’”之辞始，益稷以“钦”之辞终，则尧舜传心之要
可知矣。

古人叙事之文极有法。如《禹贡》篇首以“敷土、奠高山大川”为一书之纲；次冀州，以王畿为九州之首；次八
州，次导山，次导水，以见经理之先后。次九州、四隩、九
川、九泽、四海，以结经理之效；次制贡赋，立宗法，祇台
德。先分五服，以述经理之政事，而终之以声教，讫于
四海，执元圭以告厥成功。始终本末，纲纪秩然，非圣
经其能然乎？

《敕天之歌》，正大小雅之权舆也。《五子之歌》，“变风”，变雅
之权舆也。

读《五子》之歌、《汤誓》《泰誓》诸篇，则知唐、虞之盛为不可
及矣，风气日降，不可返矣。

《洛诰》以“冲子”、“孺子”称“成王”，皆不可晓。周公虽元圣，岂
可以此称其君？不可解。

伊训告君之词，曰“德”，曰“仁”，曰“诚”，曰“敬”，曰“明命”，曰“一”，曰
“道”，皆归于人君之一心。大臣正君之职，于是可见。
《易》虽古于《书》，然伏羲时但有卦画而无文辞，文辞实
始于《书》。故凡言德，言圣，言神，言心，言道，言中，言性，言
天，言命，言诚，言善，言一之类，诸性理之名，多见于《书》。
《书》之后乃有《易》之辞及诸经书圣贤发明性理之名，
虽有浅深不同，实皆原于《书》也。